專訪│張頴康曾匿酒店房狂飲酒自暴自棄 唐詩詠拍門:跟我出去行
張頴康在無綫(TVB)電視打滾多年,近年在《逆天奇案》第一、二輯憑紥實演技為人留下印象。較年長的觀眾或會記得,張頴康初出道以「劉德華契仔」之姿打響名堂,後來入TVB打回原形變跑龍套,到一步一腳印攀上主演之位,殊不簡單,近年又多了「愛妻號」之稱。訪問期間,張頴康三句不離多謝太太,如果說劉德華是張頴康人生前半段重要貴人,後半段最大恩人必定是太太麥雅緻。
拍攝錄製:麥超億
場地:天穴ANA TEN
4歲父母離異 住彩雲邨嫲嫲湊大
張頴康記得父母當初住深水埗黃金商場一間房,客廳幾家人共用,「樓下仲有劏馬騮、劏蛇,乜都有。」張頴康與嫲嫲住彩雲邨,只有周末與父母共住。父母很年輕便生子結婚,張頴康想,或因父母當時亦不理解想要過甚麼生活。直至4歲那年,張頴康父母在房內爆發爭執,「媽媽拖我出廳,問我要跟邊個。」張頴康與嫲嫲感情深厚,自然答了「跟爸爸」。
媽媽自此離家出走,一走闊別近40年。張頴康與嫲嫲同住至18歲,為了滿足爸爸願望搬回去。彼時爸爸已再婚,張頴康有一名同父異母細佬,住了兩年,張頴康坦言不習慣,會因食煙味道太大嗌交,但與父同居亦不乏開心片段,「大家一齊飲酒,飲大兩杯又講吓出面壞話。」後母及細佬則保持距離,他說:「我成日都覺得,佢哋先係一個家庭,我唔屬於呢個家庭,咪變咗我由細到大,好想有屬於自己嘅家庭。」
患銀屑病叫白車擔架送醫
「我仲健在都係因為佢。」麥雅緻的出現,令曾經食煙、無節制飲酒,「月光族」的張頴康重回正軌。張頴康自認個性負面,加上在TVB打拼經濟壓力大,前路茫茫,終誘發了銀屑病(俗稱牛皮癬)。初發病時張頴康痛到無法下床,要叫白車擔架抬到醫院,後懼怕打針而逃走出來,回到家連麥雅緻都不禁質疑:「佢認真問我:『老老實實,你係咪有出去滾呀?』」張頴康笑指:「我話我冇呃你,加上我喺劉華度出嚟,邊有呢啲嘢?」
得悉是家族遺傳的銀屑病後,麥雅緻總算放下了對張頴康「出去滾」的猜疑,然而漫長的康復之路才則起步。張頴康身上浮現紅點,搽類固醇後須包保鮮紙、戴手套;又因關節痛坐了一個月輪椅,由麥雅緻推輪椅到處就醫,「搭地鐵點樣上樓梯,先發現原來係職員要用嗰部機(輪椅升降台)先可以慢慢上去。」
酒店房灌酒發病嚴重 唐詩詠拍門:叫我出去行
發病最嚴重是2016至2017年,在北京拍電視劇《天命》之時。不用開工的日子,張頴康便躲在酒店房狂灌酒,病情愈發嚴重,「發到差唔多皮膚爛晒咁濟。」情緒亦徘徊谷底,更要唐詩詠強迫才行出房門,張頴康說:「有一次去到唐詩詠拍門話:『張頴康,唔好匿喺房度飲酒,跟我出去行!』跟住我同山聰出咗去食下午茶,食下午茶嗰陣我話:『不如你哋食啦,我返房先。』」2019年在泰國拍《逆天奇案1》時亦如是,「米雪姐約我話:『不如出去行吓啦!』我話:『好,出去行吓。』但到最後我都係發訊息畀佢話:『唔好意思,我有啲唔舒服,都係匿喺房度。』」
陪爸爸走過最後日子:呢一生都叫無憾
張頴康回港後,在麥雅緻鼓勵下努力完成治療,加上轉用生物製劑,至今已康復九成半。兩年前爸爸因腸癌逝世,更令張頴康深知健康無價。「佢走嗰陣時,我喺會所曬太陽、游水,我望住個太陽,原來我可以坐喺望到個太陽,係一件好幸福嘅事。」張頴康為父後,更體諒父親當年難處,「我阿爸畀咗個好圓滿嘅人生我,有供書教學,叫我嫲嫲照顧我。」
張頴康慶幸有時間陪伴爸爸走過最後日子,仔女獲贈爺爺送的玩具,祖孫三代影大合照,爸爸亦有關心張頴康事業,「佢都有擔心過我問:『你做呢行得唔得㗎?搞唔搞得掂㗎?』男人同男人講嘢就係咁,我就答:『你唔好理我啦,搞得掂㗎啦!』」至於媽媽,張頴康直言沒有尋親,不想騷擾對方,「唔改藝名,只係為咗俾佢知我健在啫!」對於原生家庭,張頴康坦言:「我呢一生都叫無憾。」
擁美滿家庭心滿意足:贏晒㗎啦
麥雅緻相當緊張老公身體,張頴康說:「我老婆成日都講,要睇住個身體,萬一有咩事走咗,啲小朋友好慘㗎。」張頴康聽老婆話,減少飲酒、常做運動,加上溫暖家庭支持,令張頴康更有毅力持之以恆保持健康習慣,「每一日返到屋企,佢哋大嗌:『爸爸!爸爸!』係好開心嘅。」問到張頴康如今人生是否快樂,張頴康毫不猶豫:「快樂?直頭幸福啦!」過到戲癮,又有美滿家庭,張頴康笑指:「對我嚟講,係贏晒㗎啦!」